T. Rosová, poslankyňa: (2008-11-27):
V tejto súvislosti, keď som prvýkrát videla túto tabuľku a toto porovnanie, som si pomyslela na našich odborárov, na našich školských odborárov, ktorí boli s veľkou vervou podporiť svojich českých kolegov pri ich demonštráciách a štrajku za zvýšenie miezd. Českých kolegov, ktorých plat, priemerný plat učiteľov je pri prepočte na slovenské koruny – ak hovorím dáta z prieskumu, ktorý bol robený v obidvoch krajinách, platový prieskum – 26 200 Sk, kým na Slovensku podľa toho istého zdroja je to 17 500 Sk. Takže za platy českých učiteľov vedia naši odborári zabojovať, ale platy slovenských učiteľov im na srdci tak neležia. Ale tieto poznámky neboli cieľom môjho vystúpenia, pretože opozícia, moji kolegovia už predložili pozmeňujúce návrhy, ktoré sa týkajú platov učiteľov, platov v regionálnom školstve. Ja chcem hovoriť o inom. Chcem hovoriť o športe, ktorý taktiež patrí ministerstvu školstva, patrí alebo patril, pretože dnes sa zdá, že je iná ambícia. Totižto, v rozpočte ministerstva školstva na Národný program rozvoja športu de facto pribudli síce nejaké drobné, teda v absolútnych číslach pribudli, ale pokiaľ hovoríme o relatívnych číslach a o porovnaní, faktickom porovnaní, tak môžeme hovoriť veľmi jednoznačne o poklese. Preto teda predkladám môj pozmeňujúci návrh. V pozmeňujúcom návrhu hovorím o tom, aby sa peniaze, ktoré boli pre tento rok vydelené na šport pre Úrad vlády, ktorých je podstatne viac, než to bývalo, vrátili do kapitoly ministerstva školstva, kde budú podľa môjho presvedčenia využité efektívnejšie. Takže v predkladanom vládnom návrhu zákona o rozpočte na rok 2009 navrhujem vykonať túto zmenu: „V kapitole Ministerstva školstva Slovenskej republiky navýšiť prostriedky na Národný program rozvoja športu v Slovenskej republike o 1 300 000 eur. Prostriedky presunúť z kapitoly Úradu vlády Slovenskej republiky z programu Podpora športu a mládeže.“ Odôvodnenie. Napriek deklaráciám o dôležitosti športu podiel výdavkov na Národný program rozvoja športu de facto klesá. Naproti tomu úrad vlády plánuje vydať na podprogram Podpora športu a mládeže podstatne viac než na ktorýkoľvek z iných podprogramov v jeho kompetencii, viac než dvojnásobok oproti podprogramu Vedomostná spoločnosť, približne trojnásobok oproti výdavkom na menšinovú kultúrnu politiku a takmer o 600 000 eur viac než na riešenie rómskej problematiky. Navrhujeme presunúť časť týchto prostriedkov na Národný program rozvoja športu v Slovenskej republike, kde je efektívnosť ich využitia v prospech športu nepochybne vyššia. V kapitole úradu vlády navrhujeme ponechať objem prostriedkov porovnateľný s inými programami a adekvátny postaveniu Úradu vlády v problematike športu. Milé kolegyne, milí kolegovia, keby vláda dávala na šport z roka na rok viac a viac prostriedkov, keby predseda takej vlády, ktorá dáva z roka na rok viac a viac peňazí do športu, menoval za splnomocnenca vlády populárneho futbalistu či trénera, keby predseda takej vlády, ktorá dáva stále viac a viac na šport, chodil po krajine a otváral multifunkčné ihriská, vtedy by sa to dalo nazvať politický marketing. Ale keď sa toto všetko deje v krajine, kde vláda dáva na šport z roka na rok fakticky menej a menej, vtedy je to podľa mňa klamanie ľudí v priamom prenose. Myslím, že vtedy sa to už nedá nazvať ani politickým marketingom. Myslím si, že v takomto prípade ide iba jednoducho o propagandu. Ďakujem za pozornosť.